
PĀRGĀJIENA “MAZIE UN LIELIE PIEDZĪVOJUMĀ” NOLIKUMS

1. KĀPĒC IET?
1.1. Tāpēc, ka mēs neskrienam cauri dzīvei un neskrienam prom no ikdienas.
1.2. Mēs apstājamies, lai izbaudītu mirkli, pavadītu laiku kopā, uzzinātu ko jaunu par sevi un apkārtējo dabu.
1.3. Pārgājienā aicināti piedalīties m Pārgājienā aicinātas piedalīties meitenes vecumā no 4 līdz 13 gadiem kopā ar kādu sev tuvu pieaugušo – mammu, omi, tanti, krustmāti, vai citu ģimenes locekli/pavadoni.
1.4. Pārgājiena laikā bērns un viņa pavadonis veido vienu komandu un kopīgi piedalās dažādos aizraujošos uzdevumos.
2. MĒRĶIS UN UZDEVUMI
2.1. Veicināt veselīgu un aktīvu dzīvesveidu, kā arī lietderīgi pavadīt brīvo laiku.
2.2. Veicināt bērnu un pieaugušo kopīgu laika pavadīšanu dabā.
2.3. Iesaistīt bērnus un viņu pavadoņus dažādās aktivitātēs, veicinot sadarbību, komunikāciju un savstarpējo uzticēšanos.
2.4. Izzināt dabu, pievērst uzmanību apkārtējai videi un pamanīt lietas, kurām ikdienā paskrienam garām.
2.5. Parādīt un iepazīstināt dalībniekus ar Penkules pagastu un tā skaistajām, iespējams, nezināmajām vietām un vērtībām.
2.6. Radīt pozitīvas emocijas un kopīgas atmiņas bērniem un viņu pavadoņiem.
3. ORGANIZATORI
3.1. Pārgājienu organizē Līga Pole, Dobeles novada pašvaldības Sporta pārvaldes sporta organizatore (turpmāk – Organizators).
3.2. Pasākuma Organizators ir uzskatāms par personas datu pārzini attiecībā uz iegūtajiem personas datiem pasākuma vajadzībām.
4. TRASE UN NORISE
4.1. Trase vedīs pa dažāda seguma ceļiem un takām – grants un lauku ceļiem, meža takām, stigām, pļavām u.c.
4.2. Trases garums – aptuveni 5 km.
4.3. Pārgājiena laikā dalībniekiem būs iespēja piedalīties dažādos kopīgos uzdevumos bērnam un viņa pavadonim.
4.4. Uzdevumi būs piemēroti dažādiem bērnu vecumiem un būs vērsti uz sadarbību, atjautību, kustību, dabas izzināšanu un jautru kopā būšanu.
4.5. Visi dalībnieki pārgājiena maršrutu veic kopīgi. Bērns uzdevumus pilda kopā ar savu izvēlēto pieaugušo pavadoni.
4.6. Uzdevumos varēs būt nepieciešams atrast dabas objektus, atbildēt uz jautājumiem un mīklām, veikt radošus un jautrus izaicinājumus, kā arī kopīgi fotografēties.
5. STARTS UN FINIŠS
5.1. Tikšanās vieta – 2026. gada 12. septembrī plkst. 11.00 Dobeles novadā, Penkules pagastā, Penkulē pie Penkules pamatskolas.
5.2. Starts paredzēts pie Penkules pamatskolas.
5.3. Aicinām, esot trasē, nesteigties, izbaudīt kopā pavadīto laiku, ķert mirkļus, iepazīt sevi, savu ceļabiedru un apkārtējo dabu.
5.4. Pārgājiena noslēgumā dalībniekus sagaidīs pankūkas un kopīga atpūta.
6. DALĪBNIEKU PIETEIKŠANĀS UN ATBILDĪBA
6.1. Pārgājienā bērns piedalās kopā ar pieaugušo pavadoni, kurš uzņemas atbildību par bērnu pasākuma laikā.
6.2. Dalībnieki pasākumā piedalās pēc savas brīvas gribas, apzinoties un izprotot iespējamos riskus, kas saistīti ar atrašanos dabā un fiziskām aktivitātēm.
6.3. Dalībnieks apliecina, ka viņa veselības stāvoklis ir atbilstošs dalībai pārgājienā.
6.4. Dalībnieki apņemas ievērot Organizatora norādījumus, drošības prasības un saudzīgi izturēties pret apkārtējo vidi.
6.5. Dalībnieki un viņu pavadoņi apņemas ievērot šo pasākuma nolikumu.
7. PIETEIKŠANĀS
7.1. Pieteikšanās līdz 2026. gada 11. septembrim plkst. 15.00.
7.2. Pieteikties iespējams, rakstot uz e-pastu ligapole2020@gmail.com vai zvanot pa tālruni 20019977.
7.3. Piesakoties vēlams norādīt bērna vārdu, vecumu un pieaugušā pavadoņa vārdu.
8. CITA INFORMĀCIJA
8.1. Pārgājiena laikā dalībniekiem ieteicams izvēlēties laikapstākļiem un pārgājienam piemērotu apģērbu un apavus.
8.2. Ieteicams līdzi ņemt dzeramo ūdeni.
8.3. Pasākuma norises kārtība vai trase laikapstākļu vai citu neparedzētu apstākļu dēļ var tikt mainīta.


PASĀKUMS VAR TIKT FOTOGRAFĒTS UN FOTOGRĀFIJAS VAR TIKT IZMANTOTAS PUBLICITĀTES NOLŪKOS.



